Diep waters stuit dié swemmer nie | Netwerk24
Diep waters stuit dié swemmer nie
Deur Lientjie Mentz 07 Februarie 2019 06:01
Nachke van der Walt in die swembad by die Laerskool Universitas waar sy kliphard vir die nasionale kampioenskap oefen.Foto: Lientjie Mentz
Sy is benoud, maar beslis ook opgewonde.
Só vertel Nachke van der Walt, die eerste swemmer van die Laerskool Universitas (Tjokkies) wat as deel van die Vrystaatspan aan die nasionale kampioenskap vir fisies gestremde persone gaan deelneem.
Dit vind van 15 tot 21 Maart in Stellenbosch plaas.
Nachke, ’n gr. 7-leerling, is die dogter van Nanine en Charl van der Walt. Dit is danksy haar destydse gr. 3-onderwyser, Lianza Grobler, dat die swemgogga haar beet het.
Lianza, die swemhoof en -afrigter by Tjokkies, het al 12 keer die Midmarmyl geswem en ook twee 8-mylers.
Nanine sê dit was ’n lang proses, en Naschke is uiteindelik in 2017 geklassifiseer en kon verlede jaar die eerste keer onder die provinsiale klassifikasie S9 deelneem. Haar tyd by verlede jaar se Vrystaatse laerskole-kampioenskap het as kwalifisering gedien om as deel van die Vrystaatspan aan die nasionale kampioenskap deel te neem.
Nanine sê swem is ’n duur sport en dit is danksy haar pogings om geld in te samel om Nachke na Stellenbosch te stuur, dat Kobus Venter van die Vrystaatse Streekkantoor van Solidariteit Helpende Hand van haar pleidooi te hore gekom het. Helpende Hand het ’n borgskap van R1 500 aan haar toegestaan omdat dit deel van dié organisasie se fokus is om kinders en mense met gestremdhede te help.
Nachke is met Holt Oram-sindroom gebore, wat die boonste ledemate en die hart aantas. Toe sy slegs drie dae oud was, het Nachke haar eerste hartoperasie ondergaan en op drie maande die tweede. Sy het ook operasies aan haar hande ondergaan om hul funksionaliteit te verbeter. Haar skouers is onderontwikkel en kan net 60º roteer.
Weens ’n skouerbesering kon Nachke die laaste agt weke van verlede jaar nie oefen nie, maar sedert die skole geopen het, is daar geen keer aan dié swemmer nie.
Tydens die nasionale kampioenskap gaan sy in haar klassifikasie in die o.13-ouderdomsgroep aan die 50 m-rugslag, borsslag en vryslag deelneem.